b'\n_START_ARTICLE_\nMeningokok\xc5\xb3 vakcina\n_START_PARAGRAPH_\nMeningokok\xc5\xb3 vakcina\xc2\xa0\xe2\x80\x93 tai bet kuris skiepas, skirtas i\xc5\xa1vengti Neisseria meningitidis bakterij\xc5\xb3 (dar vadinam\xc5\xb3 meningokokais) sukeliamos infekcijos. Skirting\xc5\xb3 r\xc5\xab\xc5\xa1i\xc5\xb3 vakcinos veiksmingos nuo tam tikr\xc5\xb3 arba vis\xc5\xb3 toliau i\xc5\xa1vardyt\xc5\xb3 meningokok\xc5\xb3 padermi\xc5\xb3: A, C, W135 ir Y. Vakcinos veiksmingos 85\xe2\x80\x93100\xc2\xa0% paskiepyt\xc5\xb3j\xc5\xb3 ir veikia ne trumpiau nei dvejus metus. Rezultatas\xc2\xa0\xe2\x80\x93 meningito ir sepsio atvej\xc5\xb3 suma\xc5\xbe\xc4\x97jimas populiacijose, kuriose vakcina pla\xc4\x8diai naudojama. Vakcina leid\xc5\xbeiama \xc4\xaf raumenis arba po oda.\n_START_SECTION_\nRekomendacijos\n_START_PARAGRAPH_\nPasaulio sveikatos organizacija rekomenduoja \xc4\xaftraukti \xc5\xa1i\xc4\x85 vakcin\xc4\x85 \xc4\xaf profilaktini\xc5\xb3 skiep\xc5\xb3 kalendori\xc5\xb3 \xc5\xa1alyse, kuriose liga pasitaiko da\xc5\xbenai arba vidutini\xc5\xa1kai da\xc5\xbenai, arba kuriose da\xc5\xbeni ligos protr\xc5\xabkiai. \xc5\xa0alyse, kuriose ligos rizika ma\xc5\xbea, rekomenduojama skiepyti didel\xc4\x97s rizikos grupi\xc5\xb3 asmenis. Afrikos meningito ruo\xc5\xbee vykdomas pilnutinis vis\xc5\xb3 gyventoj\xc5\xb3 nuo vien\xc5\xb3 iki trisde\xc5\xa1imties met\xc5\xb3 am\xc5\xbeiaus skiepijimas konjuguot\xc4\x85ja meningokok\xc5\xb3 A vakcina. Kanadoje ir JAV paauglius ir kitus priklausan\xc4\x8diuosius didel\xc4\x97s rizikos grupei rekomenduojama profilakti\xc5\xa1kai skiepyti vakcina nuo vis\xc5\xb3 keturi\xc5\xb3 padermi\xc5\xb3 meningokok\xc5\xb3. \xc5\xa0i vakcina taip pat rekomenduojama keliaujantiesiems \xc4\xaf Mek\xc4\x85 arba Had\xc5\xbe\xc4\x85.\n_START_SECTION_\nSaugumas ir tiekimo forma\n_START_PARAGRAPH_\nVakcina gana saugi. Kai kuriems paskiepytiesiems gali skaud\xc4\x97ti injekcijos viet\xc4\x85 arba ji parausti. Atrodo, kad vakcin\xc4\x85 saugu naudoti n\xc4\x97\xc5\xa1tumo metu. Sunki\xc5\xb3 alergini\xc5\xb3 reakcij\xc5\xb3 pasirei\xc5\xa1kia ma\xc5\xbeiau nei vienu atveju i\xc5\xa1 milijono dozi\xc5\xb3.\n_START_SECTION_\nIstorija ir kult\xc5\xabra\n_START_PARAGRAPH_\nPirmoji meningokok\xc5\xb3 vakcina \xc4\xaf rink\xc4\x85 pateikta apie 1970\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. 2014\xc2\xa0m. duomenimis vienos doz\xc4\x97s didmenin\xc4\x97 kaina buvo 3,23\xe2\x80\x9310,77 JAV doleri\xc5\xb3. Jungtin\xc4\x97se Amerikos Valstijose vienas skiepijimo \xc5\xa1ia vakcina kursas kainuoja 100\xe2\x80\x93200 JAV doleri\xc5\xb3.'